Beloftes lei tot sterker randPaul Mashatile, tesourier-generaal van die ANC (Foto: ANA) Paul Mashatile, tesourier-generaal van die ANC, het gesê die nuwe politieke leierskap en die belofte “om dinge reg te stel” het daartoe gelei dat die rand Woensdag teen die dollar verstewig het. Die wisselkoers het vir die eerste keer sedert 2015 deur die R12-grens gebreek en analiste beskryf die marksentiment toe aan die ANC-regering se strewe om Suid-Afrika se beleggingsbeeld te herstel ná verskeie korrupsie-skandale. Mashatile, wat tans in Davos, Switserland die Wêreld Ekonomiese Forum (WEF)-beraad bywoon, het aan African News Agency (ANA) gesê gemoedere is baie positief in die land sedert die nuwe leierskap aangestel is. “Dis selfs in die res van die wêreld duidelik, want dit lyk of daar vertroue is dat die nuwe leierskap dinge gaan verander,” het hy gesê. “Ons [ANC]-president is streng oor korrupsie, staatskaping en om regtig dinge uit te sorteer, so ek dink die verwagting vir die nuwe leierskap is dat ons dinge gaan regkry, veral wat goeie regering betref, om seker te maak dat staatsbeheerde ondernemings en staatsdepartemente behoorlik bestuur word.” Mashatile is deel van die topses-leierskapstruktuur wat in Desember tydens die ANC-konferensie verkies is. “Ek skryf die sterk rand hieraan toe.” Oor toenemende beleggersvertroue, het Mashatile bygevoeg: “Ons sal waarskynlik oor die volgende paar weke en maande al hoe meer beleggings in Suid-Afrika sien, en uiteraard gaan mense verwag om verandering te sien.” Rob Davies, minister van handel en nywerheid, het vroeër aan ANA gesê daar is ŉ optimisme oor die land se groeivooruitsigte danksy ŉ meer stabiele politieke vooruitsig ná die ANC se Desember-konferensie.